b'\n_START_ARTICLE_\nProtibande\n_START_PARAGRAPH_\nProtibande (nem\xc5\xa1ko Gegenbande; tudi raztrganci) so bile majhne, paravoja\xc5\xa1ke enote (po navadi v velikosti voda ali \xc4\x8dete), izurjene za protigverilsko bojevanje, ki jih je organiziral Gestapo na podro\xc4\x8dju Gorenjske in \xc5\xa0tajerske med drugo svetovno vojno._NEWLINE_Mo\xc5\xa1tvo enot so ve\xc4\x8dinoma sestavljali partizanski dezerterji in kriminalci, ki so sprva delovali le kot ogledniki in vodi\xc4\x8di, nakar so jih reorganizirali v bolj aktivno enoto. Poveljnik enote je bil po navadi nem\xc5\xa1ki pripadnik Gestapa. Partizanski dezerterji so bili zelo primerni za tako enoto, saj so poznali gverilsko bojevanje, vedeli za organizacijo in sam princip delovanja NOV in POS. Kot dezerterji so se \xc5\xa1e bolj intenzivno borili, saj jim je v primeru zajetja grozila smrtna kazen._NEWLINE_Ve\xc4\x8dino \xc4\x8dasa je enota tako pre\xc5\xbeivela na terenu, kjer je bila oble\xc4\x8dena v partizanske uniforme in po navadi v zasedah lovila manj\xc5\xa1e enote, patrulje, terence in kurirje.'